## Pravilnik o fitosanitarnom upisniku i biljnim putovnicama

### NN 54/2007 (28.5.2007.), Pravilnik o fitosanitarnom upisniku i biljnim putovnicama

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1741**

Na temelju članka 21. stavka 3., članka 22. stavka 2., članka 23. stavka 5.,
članka 24. stavka 4., članka 26. stavka 3., članka 30. stavka 2., članka 31.
stavka 4. i članka 44. stavka 4., Zakona o biljnom zdravstvu (»Narodne novine«,
br. 75/05), ministar poljoprivrede, šumarstva i vodnoga gospodarstva donosi

## PRAVILNIK

### O FITOSANITARNOM UPISNIKU I BILJNIM PUTOVNICAMA

I. OPĆE ODREDBE

Članak 1.

*(sadržaj Pravilnika)*

Ovim se Pravilnikom propisuju uvjeti za upis u Fitosanitarni upisnik
proizvođača, prerađivača, uvoznika i distributera određenog bilja, biljnih
proizvoda i drugih nadziranih predmeta za potrebe biljnog zdravstva (u daljnjem
tekstu: FITO-Upisnik); sadržaj i način vođenja FITO-Upisnika; oblik, sadržaj i
način podnošenja zahtjeva za upis u FITO-Upisnik; obveze obveznika upisanih u
FITO-Upisnik; mjerila na temelju kojih se određuje tko je mali proizvođač ili
prerađivač i definira lokalno tržište; uvjeti i način obavljanja fitosanitarnog
pregleda; okolnosti u kojima se primjenjuje ili se ne smije primijeniti pojedina
mjera; pojedinosti i uvjeti za svaku od tih mjera; uvjeti kojima moraju
udovoljavati ovlaštenici; način izdavanja biljne putovnice; sadržaj, izgled i
stupanj standardizacije biljnih putovnica; izgled drugih službenih oznaka koje
se smatraju biljnom putovnicom; uvjeti za dobivanje ovlaštenja za izdavanje
biljnih putovnica; način i rok izdavanja ovlaštenja za izdavanje biljnih
putovnica; obrazac, sadržaj i način podnošenja zahtjeva za izdavanje ovlaštenja
za izdavanje biljnih putovnica; obveze ovlaštenika pri izdavanju biljnih
putovnica; način ukidanja ovlaštenja za izdavanje biljnih putovnica; te način
označavanja pošiljke bilja, biljnih proizvoda i drugih nadziranih predmeta koja
se unosi iz treće zemlje i za koju je dopušteno premještanje do odredišta u
unutrašnjosti zemlje.

Članak 2.

*(značenje izraza)*

Izrazi koji se rabe u ovom Pravilniku imaju sljedeće značenje:
1. *Popisi štetnih organizama i popisi bilja, biljnih proizvoda i drugih
nadziranih predmeta* jesu popisi čiji je sadržaj propisan Pravilnikom o mjerama
za sprječavanje unošenja i širenja organizama štetnih za bilje, biljne proizvode
i druge nadzirane predmete i mjerama suzbijanja tih organizama (»Narodne novine«
74/06).
2. *Prerađivači* su pravne ili fizičke osobe koje prerađuju bilje i biljne
proizvode navedene u Popisu IV. dijelu A i Popisu V. dijelu A provedbenog
propisa iz točke 1. ovoga članka.
3. *Komercijalni proizvođači i prerađivači* jesu pravne ili fizičke osobe koje se
profesionalno bave proizvodnjom odnosno preradom bilja i biljnih proizvoda
navedenih u Popisu IV. dijelu A i Popisu V. dijelu A provedbenog propisa iz
točke 1. ovoga članka, koji su namijenjeni prodaji.
4. *Mali proizvođači ili prerađivači* su fizičke osobe:
– koje proizvode ili prerađuju bilje i biljne proizvode navedene u Popisu IV.
dijelu A i Popisu V. dijelu A, provedbenog propisa iz točke 1. ovoga članka, na
zemljištu čija površina ne prelazi 500 m2 ako se radi o zaštićenom prostoru,
odnosno 1500 m2 na otvorenom prostoru, i
– koje bilje i biljne proizvode navedene u Popisu IV. dijelu A i Popisu V.
dijelu A provedbenog propisa iz točke 1. ovoga članka ne prodaju komercijalnim
proizvođačima odnosno prerađivačima.
5. *Lokalnim tržištem* smatra se prodaja bilja, biljnih proizvoda i drugih
nadziranih predmeta, na mjestu proizvodnje, na lokalnoj tržnici ili na
maloprodajnim mjestima u Republici Hrvatskoj, pod uvjetom da kupci nisu
komercijalni proizvođači.

Članak 3.

*(FITO-Upisnik)*

(1) Upis u FITO-Upisnik obvezan je za proizvođače, prerađivače, uvoznike i
distributere određenog bilja, biljnih proizvoda i drugih nadziranih predmeta (u
daljnjem tekstu: posjednici bilja) koji obavljaju neku od djelatnosti iz članka
6. ovoga Pravilnika.
(2) Posjedniku bilja iz stavka 1. ovoga članka, pri upisu u FITO-Upisnik,
nadležna uprava dodjeljuje jedinstveni upisni broj posjed­nika, koji služi za
identifikaciju.
(3) U FITO-Upisniku se vode podaci o posjedniku bilja, osobi odgovornoj za
zdravstvenu zaštitu bilja, mjestu proizvodnje i vrsti proizvodnje odnosno podaci
o drugoj djelatnosti iz članka 6. ovoga Pravilnika, koji su navedeni u Prilogu
1., Obrascima 1. i 2. i Prilogu 2., Obrascima 4., 5. i 6.
(4) Prilozi 1. i 2. iz stavka 3. ovoga članka te upute za njihovo popunjavanje
tiskani su uz ovaj Pravilnik i njegov su sastavni dio.
(5) Posjednik bilja dužan je nadležnoj upravi jednom godišnje dostaviti podatke
o mjestu i vrsti proizvodnje.

Članak 4.

*(mjesto proizvodnje)*

(1) Mjesto proizvodnje jest:
– poljoprivredno ili šumsko gospodarstvo kao organizacijski i operativno
zaokružena jedinica s jedinstvenom upravom, na kojem se obavlja najmanje jedna
od djelatnosti iz članka 6. ovoga Pravilnika i kojem nadležna uprava dodjeljuje
matični identifikacijski broj (FITO-MIB), ili
– druge lokacije na kojima posjednici bilja, kao pravne ili fizičke osobe,
upisane u FITO-Upisnik, obavljaju najmanje jednu od djelatnosti iz članka 6.
ovoga Pravilnika, i kojima nadležna uprava dodjeljuje matični identifikacijski
broj (FITO-MIB).
(2) Mjesto proizvodnje može imati više zasebnih proizvodnih jedinica.
(3) Ako poljoprivredno gospodarstvo prijavi djelatnost iz članka 6. ovoga
Pravilnika kao kooperant, takvo se gospodarstvo u FITO-Upisnik upisuje kao
proizvodna podjedinica u sklopu kooperacijskog mjesta proizvodnje.

Članak 5.

*(odgovorna osoba)*

(1) *Odgovorna osoba* jest fizička osoba koja zastupa pravnu osobu ili samostalni
poduzetnik, ako ta pravna osoba ili samostalni poduzetnik obavlja neku od
djelatnosti iz članka 6. ovoga Pravilnika.
(2) *Osoba odgovorna za zdravstvenu zaštitu bilja* je fizička osoba sa stručnim
iskustvom u zdravstvenoj zaštiti bilja, koja udovoljava uvjetima propisanim
člankom 9. ovoga Pravilnika.
(3) Fizička osoba iz stavka 1. i 2. ovoga članka može ujedno biti i odgovorna
osoba i osoba odgovorna za zdravstvenu zaštitu bilja.

II. FITO-UPISNIK

Članak 6.

*(obveznici upisa u FITO-Upisnik)*

Upis u FITO-Upisnik je obvezan za posjednike bilja koji obav­ljaju sljedeće
djelatnosti:
1. proizvodnju, preradu, skladištenje ili distribuciju bilja, biljnih proizvoda
i drugih nadziranih predmeta navedenih u Popisu V., dijelu A, odjeljku I.
provedbenog propisa iz članka 2. točke 1. ovoga Pravilnika, kada se oni
premještaju;
2. proizvodnju, preradu, skladištenje ili distribuciju bilja, biljnih proizvoda
i drugih nadziranih predmeta navedenih u Popisu V., dijelu A, odjeljku II.
provedbenog propisa iz članka 2. točke 1. ovoga Pravilnika, kada se oni
premještaju u zaštićeno područje;
3. uvoz bilja, biljnih proizvoda i drugih nadziranih predmeta navedenih u:
– Popisu V., dijelu B, odjeljku I. provedbenog propisa iz članka 2. točke 1.
ovoga Pravilnika,
– Popisu V., dijelu B, odjeljku II. istog propisa, kada se oni unose iz trećih
zemalja u zaštićeno područje;
4. proizvodnju, otkup ili prikupljanje u skladištu u proizvod­nom području s
namjerom distribucije:
– gomolja konzumnog krumpira *Solanum tuberosum L.,*
– plodova biljaka iz rodova *Citrus* L., *Fortunella* Swingle, *Poncirus* Raf. i
njihovih križanaca;
5. proizvodnju i prodaju bilja *Rhododendron* spp. (osim *Rhododendron simsii*
Planch), *Viburnum* spp., *Camellia* spp. i *Castanea* Mill.

Članak 7.

*(iznimke od obveze upisa u FITO-Upisnik)*

(1) Upis u FITO-Upisnik nije obvezan za male proizvođače i prerađivače koji se
bave proizvodnjom ili preradom iz članka 6., točke 1. i proizvodnjom iz članka
6., točke 4. ovoga Pravilnika, ako je cjelokupna proizvodnja ili prerada bilja,
biljnih proizvoda i drugih nadziranih predmeta namijenjena vlastitim potrebama
ili prodaji na lokalnom tržištu fizičkim osobama koje nisu komercijalni
proizvođači.
(2) Upis u FITO-Upisnik nije obvezan za one posjednike bilja koji se bave
distribucijom, maloprodajom ili skladištenjem bilja, biljnih proizvoda i drugih
nadziranih predmeta iz članka 6. točke 1. i 2. ovoga Pravilnika ako dalje
premještaju bilje, biljne proizvode i druge nadzirane predmete koji su spremni
za prodaju krajnjem korisniku i već ih prati biljna putovnica pa im nije
potrebno izdati novu.

Članak 8.

*(obvezan upis malih proizvođača u FITO-Upisnik)*

Iznimno od odredbe članka 7., stavka 1. ovoga Pravilnika, a zbog opasnosti od
širenja štetnih organizama, upis u FITO-Upisnik je obvezan i za male proizvođače
sjemenskog krumpira i bilja namijenjenog sadnji iz rodova: *Citrus* L*., Fortunella
Swingle, Poncirus* Raf. i njihovih križanaca, *Amelanchier* Med., *Chaenomeles* Lindl.,
*Cotoneaster* Ehrh., *Crataegus* L., *Cydonia* Mill., *Eriobotrya* Lindl.,
*Malus* Mill.,
*Mespilus* L., P*hotinia davidiana* (Dcne.), *Prunus* L., *Pyracantha* Roem., *Pyrus* L.,
*Sorbus* L. i *Vitis* L.

Članak 9.

*(uvjeti za upis u FITO-Upisnik)*

(1) Posjednik bilja upisuje se u FITO-Upisnik ako:
– ima osobu odgovornu za zdravstvenu zaštitu bilja, bilo da je to sam posjednik
bilja, osoba u radnom odnosu kod posjednika ili osoba ugovorom vezana s
posjednikom bilja, koja u njegovo ime provodi i ispunjava obveze iz članka 14. i
19. ovoga Pravilnika.
– dostavi izjavu na Obrascu br. 3 iz Priloga 1. ovoga Pravilnika, koja
predstavlja dio zahtjeva za upis u FITO-Upisnik iz članka 10. ovoga Pravilnika,
a kojom potvrđuje da je pripravan i sposoban ispunjavati obveze koje preuzima
upisom u FITO-Upisnik.
(2) U pogledu stručne spreme, osoba odgovorna za zdravstvenu zaštitu bilja mora
udovoljavati najmanje sljedećim uvjetima:
1. Kad posjednik bilja proizvodi, prerađuje, distribuira ili uvozi bilje, biljne
proizvode i druge nadzirane predmete za koje biljna putovnica nije obvezna:
– srednja stručna sprema poljoprivrednog smjera i jedna godina radnog iskustva u
proizvodnji, preradi, distribuciji ili uvozu predmetnog bilja, biljnih proizvoda
i drugih nadziranih predmeta, ili
– tri godine radnog iskustva u proizvodnji, preradi, distribuciji ili uvozu
predmetnog bilja, biljnih proizvoda i drugih nadziranih predmeta;
2. Kad posjednik bilja proizvodi, prerađuje, distribuira ili uvozi bilje, biljne
proizvode i druge nadzirane predmete za koje je obvezna biljna putovnica i
izdaje biljne putovnice za svoje vlastite proizvode:
– visoka ili viša stručna sprema poljoprivrednog smjera i jedna godina radnog
iskustva u proizvodnji, preradi, distribuciji ili uvozu predmetnog bilja;
biljnih proizvoda i drugih nadziranih predmeta, ili
– srednja stručna sprema poljoprivrednog smjera i tri godine radnog iskustva u
proizvodnji, preradi, distribuciji ili uvozu predmetnog bilja, biljnih proizvoda
i drugih nadziranih predmeta, ili
– pet godina radnog iskustva u proizvodnji, preradi, distribuciji ili uvozu
predmetnog bilja, biljnih proizvoda i drugih nadziranih predmeta;
3. Kad osoba odgovorna za zdravstvenu zaštitu bilja predstavlja posjednika bilja
i izdaje biljne putovnice u njegovo ime:
– visoka ili viša stručna sprema poljoprivrednog smjera i jedna godina radnog
iskustva u proizvodnji, preradi, distribuciji ili uvozu predmetnog bilja,
biljnih proizvoda i drugih nadziranih predmeta.
(3) Osoba odgovorna za zdravstvenu zaštitu šumskog bilja mora imati isti stupanj
obrazovanja, ali šumarskog smjera i iste godine iskustva kao što je navedeno u
stavku 2. ovoga članka.
(4) Osoba odgovorna za zdravstvenu zaštitu bilja iz stavaka 2. i 3. ovoga članka
obvezna je završiti obuku o temeljnim znanjima iz područja zdravstvene zaštite
bilja.
(5) Obuku iz stavka 4. ovoga članka provodi Zavod za zaštitu bilja u
poljoprivredi i šumarstvu Republike Hrvatske (u daljnjem tekstu: Zavod), u roku
i po programu koji odobrava nadležna uprava.
(6) Po završenoj obuci osobi odgovornoj za zdravstvenu zaštitu bilja izdaje se
uvjerenje o temeljnim znanjima iz područja zdravstvene zaštite bilja.

Članak 10.

*(zahtjev za upis u FITO-Upisnik)*

(1) Posjednik bilja podnosi zahtjev za upis u FITO-Upisnik nadležnoj upravi.
Zahtjev se podnosi u pisanom obliku na Obrascima 1., 2. i 3. iz Priloga 1. ovoga
Pravilnika.
(2) Uz zahtjev za upis, posjednik bilja prilaže:
1. dokaz o obrazovanju i radnom iskustvu osobe odgovorne za zdravstvenu zaštitu
bilja,
2. presliku ugovora, ukoliko osoba odgovorna za zdravstvenu zaštitu bilja ima
ugovor s posjednikom bilja; u ugovoru mora biti točno navedeno koje su obveze
osobe odgovorne za zdravstvenu zaštitu bilja,
3. presliku ugovora o zakupu zemljišta, ukoliko je posjednik bilja uzeo u zakup
poljoprivredno zemljište.

Članak 11.

*(rješenje o upisu u FITO-Upisnik)*

(1) Nadležna uprava vodi službeni upisnik zahtjeva za upis u FITO-Upisnik i
provjerava podatke navedene u zahtjevu.
(2) Ako se tijekom postupka upisa u FITO-Upisnik utvrdi da je posjednik bilja
obvezan upisati se u FITO-Upisnik, u skladu s člankom 6. ovoga Pravilnika i da
ispunjava propisane uvjete iz članka 9. ovoga Pravilnika, nadležna će uprava
najkasnije u roku od tri mjeseca od dana primitka zahtjeva donijeti rješenje o
upisu u FITO-Upisnik i dodijeliti posjedniku bilja jedinstveni upisni broj.
(3) Ako se nakon primitka zahtjeva utvrdi da zahtjev nije potpun ili je iz njega
vidljivo da uvjeti iz članka 9. ovoga Pravilnika nisu ispunjeni, odnosno ako to
utvrdi nadležni inspektor, nadležna će uprava donijeti rješenje o odbijanju
upisa u FITO-Upisnik, a podnositelj zahtjeva neće biti upisan sve dok ne
udovolji propisanim uvjetima.
(4) Ako se tijekom postupka upisa u FITO-Upisnik utvrdi da se posjednik bilja ne
bavi nijednom od djelatnosti iz članka 6. ovoga Pravilnika ili da udovoljava
odredbama članka 7. ovoga Pravilnika, nadležna će uprava zaključkom odbaciti
zahtjev za upis u FITO-Upisnik i izvijestiti posjednika bilja da ga zadržava u
evidenciji radi mogućih fitosanitarnih pregleda.
(5) Ako posjednik bilja koji je već upisan u FITO-Upisnik, odluči obavljati i
drugu djelatnost iz članka 6. ovoga Pravilnika, podnijet će nadležnoj upravi
zahtjev za dopunu ili izmjenu upisa u FITO-Upisnik, na Obrascima br. 1. i 2. iz
Priloga 1. ovoga Pravilnika. Nadležna će uprava izdati posjedniku rješenje o
dopuni ili izmjeni upisa u FITO-Upisnik, u roku od tri mjeseca od dana
podnošenja zahtjeva.

Članak 12.

*(brisanje iz FITO-Upisnika)*

(1) Posjednik bilja koji je upisan u Upisnik, dužan je u roku od 30 dana nakon
prestanka obavljanja djelatnosti iz članka 6. ovoga Pravilnika radi koje je
upisan podnijeti zahtjev nadležnoj upravi za brisanje iz FITO-Upisnika.
(2) Nadležna će uprava po službenoj dužnosti privremeno brisati iz FITO-Upisnika
posjednika bilja za kojeg se fitosanitarnim ili inspekcijskim pregledom utvrdi
da je prestao udovoljavati uvjetima iz članka 9. ovoga Pravilnika ili da je
prestao ispunjavati obveze iz članka 14. ovoga Pravilnika, sve dok ne udovolji
uvjetima i ispuni obveze.

Članak 13.

*(sadržaj i način vođenja FITO-Upisnika)*

(1) FITO-Upisnik uspostavlja i vodi nadležna uprava. Upisnikom se upravlja kao
računalnom bazom podataka u sklopu informacijskog sustava pod nazivom
»FITO-Upisnik«.
(2) FITO-Upisnik sadrži slijedeće podatke:
– jedinstveni upisni broj posjednika,
– matični identifikacijski broj koji dodjeljuje nadležna uprava svakom mjestu
proizvodnje (FITO-MIB),
– ime, prezime i adresu posjednika bilja ili naziv i sjedište tvrt­ke,
– ime odgovorne osobe unutar pravne osobe,
– status posjednika,
– porezni broj,
– matični broj tvrtke,
– vrstu djelatnosti,
– poljoprivredno zemljište koje se koristi,
– ime osobe odgovorne za zdravstvenu zaštitu bilja.
(3) Podaci iz stavka 2. ovoga članka sastavni su dio Obrazaca 1. i 2. iz Priloga
1. i Obrazaca 4., 5. i 6. iz Priloga 2. ovoga Pravilnika.

Članak 14.

*(obveze posjednika bilja upisanih u FITO-Upisnik)*

Posjednik bilja upisan u FITO-Upisnik u skladu s člankom 6. ovoga Pravilnika ili
osoba odgovorna za zdravstvenu zaštitu bilja, obvezan je:
1. surađivati s nadležnom upravom i izvijestiti je o svim promjenama podataka
koji se vode u FITO-Upisniku u roku od 30 dana od njihova nastanka, a osobito o
pojedinostima vezanim uz promjenu:
– vrste bilja, biljnih proizvoda i drugih nadziranih predmeta i njihova uzgojnog
stupnja,
– osobe odgovorne za zdravstvenu zaštitu bilja,
– mjesta proizvodnje,
– statusa, naziva, sjedišta ili adrese pravne ili fizičke osobe;
2. voditi ažurirani plan posjeda na kojem se bilje, biljni proizvodi i drugi
nadzirani predmeti uzgajaju, proizvode, prerađuju, skladište, drže ili koriste;
3. voditi evidenciju o bilju, biljnim proizvodima i drugim nadziranim
predmetima, koje uzgaja, skladišti ili distribuira i čuvati odgovarajuću
dokumentaciju najmanje godinu dana;
4. biti na raspolaganju nadležnom inspektoru, Zavodu i drugim ovlaštenim pravnim
osobama za vrijeme obavljanja fitosanitarnog pregleda, osigurati uvid u službenu
dokumentaciju i omogućiti uzimanje uzoraka;
5. provoditi redovne vizualne zdravstvene preglede bilja, biljnih proizvoda i
drugih nadziranih predmeta, uključujući i preglede upisanih mjesta proizvodnje.
Posjednik bilja obvezan je za svaku vrstu bilja, biljnih proizvoda i drugih
nadziranih predmeta voditi evidenciju koja mora sadržavati barem podatke o
njihovu podrijetlu, opsegu i vremenu pregleda, utvrđenom zdravstvenom stanju i
primjeni sredstava za zaštitu bilja;
6. o svakoj novoj i neuobičajenoj pojavi štetnog organizma odmah izvijestiti
nadležnog inspektora, Zavod ili drugu ovlaštenu pravnu osobu, koji o tome odmah
izvješćuju nadležnu upravu;
7. dostaviti nadležnom inspektoru, Zavodu ili drugoj ovlaštenoj pravnoj osobi
najkasnije do 30. travnja svake godine, ili u slučaju bilja s više od jednog
vegetacijskog ciklusa godišnje, najmanje mjesec dana prije početka proizvodnje,
podatke o predviđenoj godišnjoj proizvodnji svake pojedine vrste bilja, biljnih
proizvoda i drugih nadziranih predmeta radi obavljanja fitosanitarnog pregleda.
Prijava godišnje proizvodnje se podnosi na Obrascu broj 6 iz Priloga 2. ovoga
Pravilnika.

III. BILJNA PUTOVNICA

Članak 15.

*(izdavanje biljnih putovnica)*

Biljne putovnice za bilje, biljne proizvode i druge nadzirane predmete navedene
u Popisu V., dijelu A, iz provedbenog propisa iz članka 2. točke 1. ovoga
Pravilnika, uz uvjet da je obavljen fitosanitarni pregled, izdaju:
– obveznici upisa u FITO-Upisnik, ako udovoljavaju uvjetima i kad ih za to
ovlasti nadležna uprava,
– Zavod i druge pravne osobe s javnim ovlastima,
– nadležna uprava kad obveznici upisa u FITO-Upisnik ne dobiju ili ne mogu
dobiti dozvolu za izdavanje biljne putovnice.

Članak 16.

*(uvjeti za dobivanje ovlaštenja za izdavanje biljnih putovnica)*

(1) Ovlaštenje za izdavanje biljnih putovnica nadležna uprava izdaje posjedniku
bilja ako:
– posjeduje valjano rješenje o upisu u FITO-Upisnik i dodijeljen mu je
jedinstveni upisni broj,
– posjeduje zapisnik nadležnog inspektora kojim se potvrđuje da posjednik bilja
udovoljava uvjetima za upis u FITO-Upisnik u skladu sa Zakonom o biljnom
zdravstvu (u daljnjem tekstu: Zakon) i ovim Pravilnikom i ispunjava uvjete u
odnosu na tip, izgled i sadržaj biljnih putovnica, sukladno člancima 22., 24.,
25., 26. i 27. ovoga Pravilnika,
– potpiše izjavu koja je dio obrasca zahtjeva za dobivanje ovlaštenja za
izdavanje biljnih putovnica iz članka 17. ovoga Pravilnika, kojom potvrđuje da
je pripravan i sposoban ispunjavati obveze u svezi izdavanja biljnih putovnica,
propisane ovim Pravilnikom.
(2) Biljne putovnice unaprijed može tiskati nadležna uprava i od nje ovlaštene
pravne i fizičke osobe.

Članak 17.

*(zahtjev za dobivanje ovlaštenja za izdavanje biljnih putovnica)*

(1) Posjednik bilja podnosi nadležnoj upravi zahtjev za dobivanje ovlaštenja za
izdavanje biljnih putovnica na Obrascima broj 4. i 5., iz Priloga 2. ovoga
Pravilnika.
(2) Zahtjevu se prilaže zapisnik nadležnog inspektora iz članka 16., stavka 1.,
podstavka 2. ovoga Pravilnika.

Članak 18.

*(ovlaštenje za izdavanje biljnih putovnica)*

(1) Ako su ispunjeni uvjeti propisani člankom 16. ovoga Pravilnika, nadležna
uprava izdaje posjedniku bilja ovlaštenje za izdavanje biljnih putovnica (u
daljnjem tekstu: ovlaštenik) u roku od tri mjeseca od dana primitka zahtjeva.
(2) Ako se fitosanitarnim ili inspekcijskim pregledom utvrdi da je ovIaštenik
prestao udovoljavati uvjetima i ispunjavati obveze propisane Zakonom i ovim
Pavilnikom, nadležna će uprava po službenoj dužnosti ukinuti ovlaštenje za
izdavanje biljnih putovnica.
(3) Ovlaštenje se može ukinuti i na zahtjev ovlaštenika, ako je prestao
proizvoditi, prerađivati ili distribuirati bilje, biljne proizvode i druge
nadzirane predmete za koje je ovlašten izdavati biljne putovnice.
(4) Na zahtjev ovlaštenika nadležna uprava može dopuniti ovlaštenje za izdavanje
biljnih putovnica za druge biljne vrste.
(5) Ovlaštenik iz stavka 4. ovoga članka podnjet će dopunski zahtjev nadležnoj
upravi na Obrascima broj 4. i 5. iz Priloga 2., ovoga Pravilnika.
(6) Nadležna uprava izdat će ovlašteniku iz stavka 4. ovoga članka, rješenje o
dopuni ovlaštenja za izdavanje biljnih putovnica u roku od tri mjeseca od dana
primitka zahtjeva.

Članak 19.

*(obveze ovlaštenika pri izdavanju biljnih putovnica)*

Ne dovodeći u pitanje odredbe iz članka 14. ovoga Pravilnika, ovlaštenik je
obvezan:
– najmanje 14 dana prije namjeravanih promjena vezanih za tip, izgled i sadržaj
biljnih putovnica izvijestiti nadležnog inspektora,
– tri godine čuvati dokumentaciju i voditi evidenciju o svim tipovima izdanih
biljnih putovnica,
– u slučaju odsutnosti osobe odgovorne za zdravstvenu zaštitu bilja osigurati
nazočnost druge osobe sa odgovarajućim stručnim iskustvom koja može preuzeti
odgovornost za zdravstvenu zaštitu bilja i o tome izvijestiti nadležnog
inspektora.

Članak 20.

*(obveze izdavanja biljne putovnice)*

(1) Biljna putovnica izdaje se i mora pratiti bilje, biljne proizvode i druge
nadzirane predmete koji se premještaju do krajnjeg korisnika, ako su navedeni u:
– Popisu V., dijelu A, odjeljku I., točki 1., provedbenog propisa iz članka 2.
točke 1. ovoga Pravilnika i
– Popisu V., dijelu A, odjeljku II., točki 1., istog propisa, kad je pošiljka
namijenjena premještanju u određeno zaštićeno područje.
(2) Biljna putovnica izdaje se i mora pratiti bilje, biljne proizvode i druge
nadzirane predmete koji se premještaju do komercijalnih proizvođača radi
daljnjeg uzgoja, ako su navedeni u:
– Popisu V., dijelu A, odjeljku I., točki 2. i 3. provedbenog propisa iz članka
2. točke 1. ovoga Pravilnika i
– Popisu V., dijelu A, odjeljku II., točki 2. istog propisa, kad je pošiljka
namijenjena premještanju u određeno zaštićeno područje.
(3) Biljna putovnica se izdaje i za bilje, biljne proizvode i druge nadzirane
predmete navedene u Popisu V., dijelu A, provedbenog propisa iz članka 2. točke
1. ovoga Pravilnika, koji se unose iz trećih zemalja i premještaju u skladu sa
stavkom 1. i 2. ovoga članka i člankom 28. ovoga Pravilnika.
(4) Nije dopušteno izdavati biljnu putovnicu za bilje, biljne proizvode i druge
predmete koji nisu navedeni u Popisu V., dijelu A provedbenog propisa iz članka
2. točke 1. ovoga Pravilnika, osim ako nije drukčije određeno drugim propisima
iz područja biljnog zdravstva.

Članak 21.

*(uvjeti za izdavanje biljne putovnice)*

(1) Biljna putovnica izdaje se prije premještanja bilja, biljnih proizvoda i
drugih nadziranih predmeta sukladno članku 20. ovoga Pravilnika, pod uvjetom da
bilje, biljni proizvodi i njihov supstrat za rast:
– nisu zaraženi štetnim organizmima navedenim u Popisu I., dijelu A i Popisu
II., dijelu A, provedbenog propisa iz članka 2. točke 1. ovoga Pravilnika i
– udovoljavaju posebnim fitosanitarnim zahtjevima navedenim u Popisu IV., dijelu
A, odjeljku II. istog propisa.
(2) Bilje, biljni proizvodi i drugi nadzirani predmeti iz stavka 1. ovoga
članka, kao i njihov supstrat za rast, namijenjeni premještanju u zaštićeno
područje, moraju, osim uvjetima iz stavka 1. ovoga članka, udovoljavati i
sljedećim uvjetima:
– da nisu zaraženi štetnim organizmima navedenim u Popisu I., dijelu B i Popisu
II., dijelu B provedbenog propisa iz članka 2. točke 1. ovoga Pravilnika, zbog
kojih su određena zaštićena područja uspostavljena i
– da udovoljavaju posebnim fitosanitarnim zahtjevima navedenim u Popisu IV.,
dijelu B istog propisa, zbog kojih su određena zaštićena područja uspostavljena.

Članak 22.

*(tipovi biljnih putovnica)*

(1) Tri su tipa biljnih putovnica:
1. *Standardna biljna putovnica*, koja se izdaje:
– za bilje, biljne proizvode i druge nadzirane predmete navedene u Popisu V.,
dijelu A provedbenog propisa iz članka 2. točke 1. ovoga Pravilnika, koji se
premještaju s mjesta proizvodnje, ili
– za pošiljke bilja, biljnih proizvoda i drugih nadziranih predmeta koji se
unose iz trećih zemalja, ako su osim u Popisu V. dijelu B navedeni i u Popisu
V., dijelu A. istog propisa, sukladno odredbi članka 28. ovoga Pravilnika, ili
– u slučaju kad pošiljku već prati biljna putovnica, ali se pošiljka nalazi na
primateljevu mjestu proizvodnje toliko dugo da je moglo doći do promjene
razvojnog stadija bilja, pa se takva situacija smatra daljnjim uzgojem ili
promjenom mjesta proizvodnje. Daljnjim uzgojem se smatra sadnja, presađivanje,
cijepljenje, ukorjenjivanje ili aktivni rast bilja u zaštićenom prostoru u
trajanju od najmanje četiri tjedna, odnosno dvanaest tjedana na otvorenom
prostoru.
2. *Zamjenska biljna putovnica*, koja nosi oznaku »ZBP« i izdaje se u slučaju
daljnjeg premještanja pošiljke koju već prati biljna putovnica, i to:
– kad se takva pošiljka razdjeljuje u više pojedinačnih pošiljaka ili se više
pojedinačnih pošiljaka ili njihovih djelova združuje u jednu pošiljku, ili
– kad je došlo do promjene zdravstvenog stanja bilja, biljnih proizvoda i drugih
nadziranih predmeta, pod uvjetom da je obavljen zdravstveni pregled bilja.
3. *Biljna putovnica za zaštićeno područje*, koja nosi oznaku »BPZP« i izdaje se
za pošiljku koja se premješta u zaštićeno područje ili unutar zaštićenog
područja u kojem nema zaraze određenim štetnim organizmom.
(2) Standardna biljna putovnica iz stavka 1. točke 1. ovoga članka izdaje se i u
slučaju kad se pošiljka premješta:
– kroz zaštićeno područje, uz uvjet da nema opasnosti od širenja štetnih
organizama, ili
– iz zaštićenih područja.
(3) Standardna biljna putovnica iz stavka 1., točke 1., ovoga članka izdaje se
za premještanje bilja, biljnih proizvoda i drugih nadziranih predmeta nevedenih
u:
– Popisu V., dijelu A, odjeljku I., točki 1., provedbenog propisa iz članka 2.
točke 1. ovoga Pravilnika i
– Popisu V., dijelu A, odjeljku I., točki 2. i 3. istog propisa, ako ga
premještaju proizvođači ili prerađivači upisani u FITO-Upisnik i ako je
namijenjeno prodaji komercijalnim proizvođačima, pod uvjetom da je proizvodnja
tog bilja i biljnih proizvoda jasno odvojena od proizvodnje bilja za druge
namjene, a kojom se mogu prenijeti isti štetni organizmi. Smatra se da je
proizvodnja bilja jasno odvojena ako je jedinica proizvodnje bilja namijenjenog
sjetvi ili sadnji fizički ili vremenski odvojena od proizvodnje bilja za druge
namjene.
(4) Zamjenska biljna putovnica može se radi čuvanja poslovne tajne, izdati i u
slučaju kad se pošiljka za koju je već izdana biljna putovnica, nepromjenjena
premješta dalje.
(5) U slučaju iz stavka 1., točke 2., alineje 2. ovoga članka, zamjensku biljnu
putovnicu izdaje nadležni inspektor, Zavod ili druga ovlaštena pravna osoba
nakon obavljenog zdravstvenog pregleda.
(6) Ako se zamjenska biljna putovnica izdaje za pošiljku koja se premješta u
zaštićeno područje, mora nositi obje oznake: »ZBP« i »BPZP«.

Članak 23.

*(iznimke od izdavanja biljnih putovnica)*

(1) Biljne putovnice ne izdaju se za bilje, biljne proizvode i druge nadzirane
predmete navedene u Popisu V., dijelu A i Popisu IV., dijelu A, provedbenog
propisa iz članka 2. točke 1. ovoga Pravilnika, ako ga premještaju proizvođači
odnosno prerađivači za koje nije obavezan upis u FITO-Upisnik, u skladu s
člankom 7. ovoga Pravilnika.
(2) Biljne putovnice ne izdaju se za plodove Citrus L., Fortunella Swingle,
Poncirus Raf., i njihovih križanaca, s lišćem i peteljkama, navedeno u Popisu
V., dijelu A, odjeljku I., točki 1., te za bilje, biljne proizvode i druge
nadzirane predmete navedene u Popisu V., dijelu A, odjeljku I., točki 2. i 3.
provedbenog propisa iz članka 2. točke 1. ovoga Pravilnika, ako ih premještaju
proizvođači odnosno prerađivači bilja namijenjenog sadnji, upisani u
FITO-Upisnik, pod uvjetom:
– da ih premještaju na lokalnom tržištu proizvođačima koji nisu komercijalni
proizvođači, ili
– da je bilje pripremljeno za prodaju krajnjem korisniku (pakirano i označeno za
konačnu uporabu), a premješta se pravnim osobama, komercijalnim proizvođačima
ili fizičkim osobama izvan lokalnog tržišta.
(3) Posjednici bilja koji su upisani u FITO-Upisnik, a koji se bave i
distribucijom odnosno prodajom na malo ili skladištenjem iz točke 1. i 2.,
članka 6. ovoga Pravilnika i koji dalje premještaju bilje, biljne proizvode i
druge nadzirane predmete navedene u Popisu IV., dijelu A i Popisu V., dijelu A
provedbenog propisa iz članka 2., točke 1. ovoga Pravilnika, a koje već prati
biljna putovnica i spremno je za prodaju krajnjem korisniku, ne moraju izdati
zamjensku biljnu putovnicu, ako navedeno bilje premještaju na lokalnom tržištu.

Članak 24.

*(izgled i pričvršćivanje biljne putovnice)*

(1) Biljna putovnica sastoji se od službene etikete ili od službene etikete i
prateće isprave.
(2) Službena etiketa pričvršćuje se na svaku pojedinu biljku, biljni proizvod i
drugi nadzirani predmet, ili na njihovo zbirno pakiranje, ili na prijevozno
sredstvo, na način da je isključena mogućnost ponovne uporabe biljne putovnice.
(3) Službena etiketa ne smije biti prethodno upotrebljavanja i mora biti
načinjena od prikladnog materijala u pogledu izdržljivosti, otpornosti na vodu i
na druge vanjske utjecaje.
(4) Način uporabe samoljepljive službene etikete određuje nad­ležna uprava.
(5) Pratećom ispravom smatra se bilo koji dokument koji se uobičajeno
upotrebljava u trgovačke svrhe uz uvjet da sadržava podatke propisane člankom
26. ovoga Pravilnika.

Članak 25.

*(poseban izgled i pričvršćivanje biljne putovnice za određeno bilje)*

(1) Za određene skupine bilja, nadležna uprava može propisati uporabu obveznog i
jednoobraznog izgleda i izvedbe biljne putovnice, u pogledu njenog oblika,
veličine i boje, uzimajući u obzir odredbe propisa iz područja stavljanja na
tržište sjemena i sadnog materijala.
(2) Službena etiketa izdana za bilje, biljne prozvode i druge nadzirane predmete
navedene u Popisu V., dijelu A, odjeljku I., točki 1. provedbenog propisa iz
članka 2. točke 1. ovoga Pravilnika, mora biti pričvršćena za svaku pojedinačnu
biljku ili svežanj bilja, odnosno na najmanju moguću jedinicu pakiranja
namijenjenu maloprodaji.

Članak 26.

*(sadržaj biljne putovnice)*

(1) Ovisno o tipu biljne putovnice ili podrijetlu pošiljke bilja, biljnih
proizvoda i drugih nadziranih predmeta, biljna putovnica mora sadržavati
sljedeće podatke:
1. oznaku: »Biljna putovnica Republike Hrvatske«,
2. oznaku zemlje: »HR«,
3. naziv »Ministarstvo poljoprivrede, šumarstva i vodnoga gospodarstva – Uprava
poljoprivrede« ili njegovu specifičnu kraticu »MPŠVG-UP«,
4. upisni broj posjednika bilja,
5. individualni serijski broj, ili broj tjedna u godini, ili broj partije,
6. botanički naziv,
7. količinu,
8. ako je pošiljka namijenjena određenom zaštićenom području: specifičnu oznaku
»BPZP« za biljnu putovnicu koja vrijedi za određeno zaštićeno područje i naziv
ili kraticu za to područje, odnosno nazive ili kratice za određena zaštićena
područja za koja pošiljka ispunjava uvjete, ili serijske brojeve štetnih
organizama iz Popisa zaštićenih područja za koja pošiljka ispunjava uvjete,
9. ako se za pošiljku mora izdati zamjenska biljna putovnica: specifičnu oznaku
»ZBP« za zamjensku biljnu putovnicu i upisni broj izdavatelja izvorne biljne
putovnice. U svrhu čuvanja poslovne tajne, umjesto upisnog broja izdavatelja
izvorne biljne putovnice, izdavatelj zamjenske biljne putovnice može koristiti
vlastite brojčane oznake dobavljača, uz uvjet da mu je nadležna uprava odobrila
njihovo korištenje prilikom izdavanja ovlaštenja, iz članka 18. ovoga
Pravilnika. O korištenju vlastitih brojčanih oznaka dobavljača izdavatelj je
obvezan voditi evidenciju,
10. ako su bilje, biljni proizvodi i drugi nadzirani predmeti podrijetlom iz
trećih zemalja: naziv zemlje podrijetla.
(2) Sastoji li se biljna putovnica samo od službene etikete, ona mora sadržavati
sve podatke iz stavka 1. ovoga članka i tada prateća isprava nije potrebna.
(3) Sastoji li se biljna putovnica od službene etikete i prateće isprave,
službena etiketa mora sadržavati barem podatke iz točaka 1. do 5., stavka 1.
ovoga članka, a na pratećoj ispravi moraju biti navedeni svi podaci iz stavka 1.
ovoga članka.
(4) Ako je za izdavanje biljne putovnice ovlašten Zavod ili druga ovlaštena
pravna osoba, umjesto naziva iz točke 3. stavka 1. ovoga članka navodi se ime
Zavoda ili druge ovlaštene pravne osobe koja je izvršila službeno ispitivanje i
potvrđivanje.
(5) Kad biljna putovnica zamjenjuje fitosanitarni certifikat, umjesto naziva iz
stavka 1., točke 3. ovoga članka navodi se naziv nadležne fitosanitarne
inspekcije koja je izdala biljnu putovnicu.
(6) Podaci određeni propisima kojima se uređuje područje stavljanja na tržište
sjemena i sadnog materijala i drugi podaci važni pri trgovini sjemenom i sadnim
materijalom mogu se navesti na biljnoj putovnici ali moraju biti jasno odvojeni
od podataka iz 1. stavka ovoga članka.

Članak 27.

*(unošenje podataka u biljnu putovnicu)*

(1) Podaci u biljnoj putovnici moraju u cijelosti biti otisnuti velikim tiskanim
slovima. Ako je službena etiketa unaprijed tiskana, podaci koji nedostaju moraju
biti otisnuti ili unijeti ručno velikim tiskanim slovima.
(2) Botanički naziv bilja ili biljnih proizvoda u biljnoj putovnici mora biti
otisnut ili upisan latinicom.
(3) Svaki naknadni ispravak ili brisanje podataka čine biljnu putovnicu
nevažećom.

Članak 28.

*(izdavanje biljne putovnice za bilje koje se unosi iz trećih zemalja)*

(1) Kad se bilje, biljni proizvodi i drugi nadzirani predmeti navedeni u Popisu
V., dijelu B provedbenog propisa iz članka 2. točke 1. ovoga Pravilnika, unose
iz trećih zemalja, a navedeni su i u Popisu V., dijelu A istog propisa, i ako je
na mjestu ulaska fitosanitarnim pregledom utvrđeno da udovoljavaju
fitosanitarnim uvjetima, fitosanitarni inspektor će zadržati fitosanitarni
certifikat i izdati biljnu putovnicu, u skladu s Obrascem iz Priloga 3., koji je
tiskan uz ovaj Pravilnik i njegov je sastavni dio.
(2) Kad je odredišno mjesto pošiljke iz stavka 1. ovoga članka Republika
Hrvatska, a pošiljka se ne razdjeljuje ili združuje, fitosanitarni inspektor
može dopustiti njeno premještanje do odredišta u unutrašnjosti, s fitosanitarnim
certifikatom zemlje izvoznice na kojem će označiti da zamjenjuje biljnu
putovnicu.
(3) Kad se bilje, biljni proizvodi i drugi nadzirani predmeti navedeni u Popisu
V., dijelu B provedbenog propisa iz članka 2. točke 1. ovoga Pravilnika, unose
iz trećih zemalja, a nalaze se i u Popisu V., dijelu A istog propisa, a na
mjestu ulaska nije obavljen cjelokupan fitosanitarni pregled, fitosanitarni
inspektor će zadržati kopiju fitosanitarnog certifikata i dozvoliti premještanje
pošiljke do službeno odobrenog odredišta ili krajnjeg odredišta, što će navesti
na fitosanitarnoj popratnici, sukladno propisu kojim se uređuju minimalni uvjeti
za obavljanje provjere identiteta i zdravstvenog stanja pošiljaka bilja koje se
unose iz trećih zemalja, u slučaju kad se te provjere obavljaju na mjestima koja
nisu mjesta ulaska.

Članak 29.

*(posebni slučajevi za izdavanje biljnih putovnica)*

(1) U slučaju premještanja pošiljki sjemenskog krumpira Solanum tuberosum L.,
sjemena suncokreta Helianthus annuus L., sjemena rajčice Lycopersicon
lycopersicum (L.) Karsten ex Farw., sjemena graha Phaseolus L. i sjemena lucerne
Madicago sativa L., može se umjesto biljne putovnice izdati službena etiketa u
skladu s propisima iz područja stavljanja na tržište sjemena i sadnog
materijala, pod uvjetom da sadrži oznaku »Biljna putovnica RH«.
(2) U slučaju unošenja pošiljke sjemenskog krumpira u zaštićeno područje ili
premještanja unutar zaštićenog područja u kojem nema organizama štetnih za
sjemenski krumpir, na biljnoj putovnici mora, u skladu s člankom 26. stavkom 1.
točkom 8. ovoga Pravilnika, biti naznačeno da pošiljka udovoljava uvjetima pod
kojima je dopušteno unošenje sjemenskog krumpira u to zaštićeno područje ili
premještanje unutar njega.

Članak 30.

*(obveze kupaca)*

(1) Kupci bilja, biljnih proizvoda i drugih nadziranih predmeta koji se kao
krajnji korisnici profesionalno bave biljnom proizvodnjom, obvezni su najmanje
godinu dana čuvati pripadajuće biljne putovnice i podatke o njima unositi u
svoju evidenciju.
(2) Kad se biljna putovnica sastoji od službene etikete i prateće isprave, čuva
se samo prateća isprava.

IV. FITOSANITARNI NADZOR

Članak 31.

*(fitosanitarni pregled)*

(1) Fitosanitarni pregled obavljaju nadležni inspektori, Zavod ili druge
ovlaštene pravne osobe.
(2) Fitosanitarni pregledi obavljaju se kod posjednika bilja upisanih u
FITO-Upisnik redovito, u odgovarajuće vrijeme i to najmanje jednom godišnje.
(3) Iznimno od odredbe stavka 2. ovoga članka, za upisane posjednike bilja iz
članka 6., točke 4. ovoga Pravilnika, fitosanitarni pregledi obavljaju se po
potrebi, ali najmanje jednom u tri godine.
(4) Fitosanitarni pregled obavlja se u nazočnosti osobe odgovorne za zdravstvenu
zaštitu bilja, a sastoji se od provjere dokumenata, provjere identiteta i
provjere zdravstvenog stanja bilja, u skladu s fitosanitarnim propisima. O
obavljenom pregledu sastavlja se zapisnik. Zapisnik se sastavlja za svako
prijavljeno mjesto proizvodnje zasebno.

Članak 32.

*(provjera isprava i identiteta)*

(1) Provjera isprava i provjera identiteta obavlja se kod upisanih posjednika
bilja najmanje jednom godišnje.
(2) Provjerom isprava provjeravaju se:
– rješenje o upisu u FITO-Upisnik i ovlaštenju za izdavanje biljnih putovnica,
– evidencija o podrijetlu i načinu nabave bilja namijenjenog sjetvi ili sadnji,
– izvještaji o rezultatima laboratorijskih analiza zdravstvenog stanja bilja,
– podaci o početku, tijeku i završetku proizvodnje, prerade ili distribucije,
– podaci o mjerama poduzetim za sprječavanje pojave i širenja štetnih organizama
i
– pripremljene biljne putovnice u skladu s važećim ovlaštenjem.
(3) Provjerom identiteta provjerava se da li posjednik:
– proizvodi bilje ili biljne proizvode u skladu s važećim upisom,
– proizvodi bilje ili biljne proizvode u skladu s količinama koje su prijavljene
za godišnju proizvodnju,
– upotrebljava i pričvršćuje biljnu putovnicu u skladu s člankom 24. ovoga
Pravilnika.

Članak 33.

*(provjera zdravstvenog stanja)*

(1) Provjera zdravstvenog stanja bilja, biljnih proizvoda i drugih nadziranih
predmeta obavlja se najmanje vizualnim pregledom i ne dovodeći u pitanje odredbe
članka 31. stavka 2. ovoga Pravilnika, najmanje tako često kako je navedeno u
Popisu IV. dijelu A. odjeljku II. provedbenog propisa iz članka 2., točke 1.
ovoga Pravilnika, ili ovisno o vrsti proizvodnje, najmanje u sljedećim
vremenskim razmacima:
– u proizvodnji sjemena: dva puta godišnje tijekom vegetacijskog ciklusa,
– u proizvodnji voćnog, loznog i šumskog reprodukcijskog sadnog materijala i
sadnica, te reprodukcijskog sadnog materijala i sadnica višegodišnjeg ukrasnog
bilja: dva puta godišnje tijekom vegetacijskog ciklusa,
– u proizvodnji reprodukcijskog sadnog materijala povrća i presadnica povrća i
sadnog materijala jednogodišnjih ukrasnih biljaka, uključujući lukovice i
gomolje ukrasnog bilja: jedanput tijekom proizvodnog ciklusa.
(2) Provjera zdravstvenog stanja bilja, biljnih proizvoda i drugih nadziranih
predmeta iz stavka 1., podstavka 3. ovoga članka obavlja se kod proizvođača čija
je proizvodnja i prodaja namijenjena osobama koje se profesionalno bave
proizvodnjom bilja, odnosno imaju ovlaštenje za izdavanje biljnih putovnica iz
članka 18. ovoga Pravilnika.
(3) Provjera zdravstvenog stanja bilja, biljnih proizvoda i drugih nadziranih
predmeta iz stavka 1., podstavka 3. ovoga članka obavljaju se manje često, ali
najmanje jednom godišnje, kod proizvođača čija je proizvodnja i prodaja
namijenjena krajnjim korisnicima na lokalnom tržištu, pod uvjetom da je njihova
proizvodnja jasno odvojena od proizvodnje drugih proizvoda.

Članak 34.

*(potvrda o zdravstvenom stanju bilja)*

(1) Fitosanitarni inspektor, Zavod ili druga ovlaštena pravna osoba, izdaju
potvrdu o zdravstvenom stanju bilja, ako bilje namijenjeno sadnji ili biljni
proizvodi nisu zaraženi štetnim organizmima navedenim u Popisu I., dijelu A i
Popisu II., dijelu A provedbenog propisa iz članka 2., točke 1. ovoga
Pravilnika, ako ispunjavaju posebne fitosanitarne zahtjeve navedene u Popisu
IV., dijelu A istoga propisa, i ako nisu u većoj mjeri zaraženi drugim
nadziranim štetnim organizmima.
(2) Potvrda o zdravstvenom stanju bilja namijenjenog sadnji je obrazac koji
propisuje nadležna uprava.
(3) Ne dovodeći u pitanje stavak 1. ovoga članka, kao potvrda o zdravstvenom
stanju bilja namijenjenog sadnji može se smatrati i posljednji zapisnik o
službenom fitosanitarnom pregledu kojeg je nadležni inspektor obavio kod
posjednika bilja koji je obveznik upisa u FITO-Upisnik, a koji sadrži bilje,
biljne proizvode i druge nadzirane predmete navedene u Popisu V. dijelu A
provedbenog propisa iz članka 2., točke 1. ovoga Pravilnika, po vrstama i
količini.
(4) Na temelju potvrde o zdravstvenom stanju bilja ili zapisnika o
fitosanitarnom pregledu izdaje se biljna putovnica.

Članak 35.

*(izdavanje biljne putovnice za nezaraženi dio bilja)*

(1) Ako se provjerom zdravstvenog stanja iz članka 33. ovoga Pravilnika utvrdi
da je dio bilja, biljnih proizvoda i drugih nadziranih predmeta te korištenog
supstrata za rast zaražen štetnim organizmima navedenim u Popisu I. dijelu A ili
Popisu II. dijelu A provedbenog propisa iz članka 2., točke 1. ovoga Pravilnika,
ili u slučaju bilja, biljnih proizvoda i drugih nadziranih predmeta namijenjenih
za određeno zaštićeno područje, navedenih u Popisu I. dijelu B ili Popisu II.
dijelu B istoga propisa, biljne putovnice mogu se izdati za preostalo bilje,
biljne proizvode i druge predmete ako nema osnove za sumnju na zarazu i ne
postoji opasnost od širenja štetnih organizama.
(2) Nadležni inspektor zabranit će premještanje zaraženog bilja, biljnih
proizvoda i drugih nadziranih predmeta iz stavka 1. ovoga članka, sve dok ne
budu ispunjeni uvjeti i naložit će odgovarajuće mjere u skladu s provedbenim
propisom iz članka 2., točke 1. ovoga Pravilnika, te će o tome izvijestiti
nadležnu upravu.

Članak 36.

*(postupci u slučaju neispunjavanja obveza)*

(1) Ako nadležni inspektor, Zavod ili druga ovlaštena pravna osoba, pri provjeri
isprava i identiteta utvrdi da posjednik bilja upisan u FITO-Upisnik ne
ispunjava obveze iz članka 32. ovoga Pravilnika, upozorit će ga na uočene
nepravilnosti i kad je to moguće, odrediti rok za otklanjanje nepravilnosti.
(2) Ako posjednik iz stavka 1., ovoga članka ne otkloni nepravilnosti u
određenom roku, nadležni inspektor, Zavod ili druga ovlaštena pravna osoba, može
nadležnoj upravi predložiti da se posjedniku bilja ukine ovlaštenje za izdavanje
biljnih putovnica.
(3) Ako se pri pregledima iz članka 23. stavka 4. i članka 29. stavka 2. Zakona
i članka 31. ovoga Pravilnika utvrdi da bilje, biljni proizvodi i drugi
nadzirani predmeti predstavljaju opasnost za širenje štetnih organizama odnosno
ako se utvrdi da nisu ispunjeni zahtjevi glede njihovog premještanja, nadležni
inspektor, Zavod ili druga ovlaštena pravna osoba će:
– upoznati posjednika bilja s utvrđenim nepravilnostima,
– odrediti način postupanja s biljem, biljnim proizvodima i drugim nadziranim
predmetima, da bi se spriječio doticaj sa drugim nezaraženim biljem,
– zapisnički zabilježiti sve poduzete mjere,
– obavjestiti nadležnu upravu i nadležnog inspektora koji će odrediti mjere u
skladu s Zakonom.

Članak 37.

*(nadzor nad proizvodnjom šumskog bilja)*

Poslove i zadatke iz članka 31. – 36. ovoga Pravilnika, koji se odnose na šume,
šumske rasadnike i šumski reprodukcijski materijal, obavlja Šumarski institut,
Jastrebarsko ili druga ovlaštena pravna osoba.

Članak 38.

*(naputci za obavljanje fitosanitarnog pregleda)*

(1) Fitosanitarni inspektori obvezni su pri obavljanju fitosanitarnog pregleda,
uz odredbe ovoga Pravilnika, primjenjivati i naputke koje donosi Ministarstvo.
(2) Naputci iz stavka 1. ovoga članka dio su priručnika za fitosanitarne
inspektore.

V. PRIJELAZNE I ZAVRŠNE ODREDBE

Članak 39.

*(premještanje)*

Do dana pristupa Republike Hrvatske Europskoj uniji premještanjem se smatra
premještanje unutar Republike Hrvatske, a od dana pristupa Europskoj uniji
premještanje unutar država članica Europske unije.

Članak 40.

*(biljne putovnice)*

Danom pristupa Republike Hrvatske Europskoj uniji, biljna putovnica iz članka
26. stavka 1. i članka 29. stavka 1. ovoga Pravilnika, nosit će oznaku: »Biljna
putovnica EZ«.

Članak 41.

*(propisi koji prestaju važiti)*

Danom stupanja na snagu odredaba ovoga Pravilnika koje se odnose na biljne
putovnice, prestaju važiti:
1. Pravilnik o načinu obavljanja obaveznog zdravstvenog pregleda bilja i obrascu
uvjerenja o zdravstvenom stanju pošiljaka bilja u unutrašnjem prometu (»Narodne
novine«, br. 48/68),
2. Pravilnik o obaveznome zdravstvenom pregledu usjeva i objekata, sjemena i
sadnog materijala poljopivrednoga i šumskog bilja (»Narodne novine«, br. 53/91,
11/94, 11/95, 9/99 i 81/01),
3. Pravilnik o načinu dostave izvještaja i podataka o pojavi i poduzetim mjerama
za sprečavanje širenja i suzbijanje biljnih bolesti i štetočina (»Narodne
novine«, br. 53/91).

Članak 42.

*(stupanje Pravilnika na snagu)*

(1) Ovaj Pravilnik stupa na snagu osmoga dana od dana objave u »Narodnim
novinama«.
(2) Iznimno od odredbe stavka 1. ovoga članka, odredbe ovoga Pravilnika koje se
odnose na biljne putovnice, stupaju na snagu od 1. siječnja 2008., a odredbe
koje se odnose na zaštićena područja stupaju na snagu danom pristupa Republike
Hrvatske Europskoj uniji.

Klasa: 011-02/07-01/39
Urbroj: 525-1-07-1
Zagreb, 21. svibnja 2007.

Ministar poljoprivrede, šumarstva
i vodnoga gospodarstva
**Petar Čobanković**, v. r.

PRILOG 1.

*Obrazac 1*

ZAHTJEV ZA UPIS U FITO-UPISNIK
OSNOVNI PODACI O POSJEDNIKU BILJA I OSOBI ODGOVORNOJ ZA ZDRAVSTVENU
ZAŠTITU BILJA
![](dodatni/351499.gif)

*Obrazac 2*

ZAHTJEV ZA UPIS U FITO-UPISNIK
OSNOVNI PODACI O MJESTU PROIZVODNJE
![](dodatni/351500.gif)

*Obrazac 3*

ZAHTJEV ZA UPIS U FITO-UPISNIK
IZJAVA POSJEDNIKA BILJA KOJI IMA OBVEZU UPISA U FITO-UPISNIK
![](dodatni/351501.gif)

UPUTE ZA ISPUNJAVANJE ZAHTJEVA ZA UPIS U FITO-UPISNIK
![](dodatni/351502.gif)

PRILOG  2.

*Obrazac 4*

ZAHTJEV ZA IZDAVANJE BILJNIH PUTOVNICA
ZAHTJEV ZA DOBIVANJE OVLAŠTENJA
![](dodatni/351503.gif)

*Obrazac 5*

ZAHTJEV ZA IZDAVANJE BILJNIH PUTOVNICA
IZJAVA POSJEDNIKA BILJA ZA DOBIVANJE OVLAŠTENJA
![](dodatni/351504.gif)

*Obrazac 6
Str. 1.*

PRIJAVA GODIŠNJE PROIZVODNJE
![](dodatni/351505.gif)

*Obrazac 6
Str. 2.*

![](dodatni/351506.gif)

UPUTE ZA POPUNJAVANJE ZAHTJEVA ZA DOBIVANJE OVLAŠTENJA ZA
IZDAVANJE BILJNIH PUTOVNICA

Obrazac mora biti detaljno popunjen tiskanim slovima i, gdje je to potrebno,
označen križićima. U slučaju da su podaci nepotpuni ili netočni, zahtjev će biti
odbijen.
 **Obrazac 4: ZAHTJEV ZA DOBIVANJE OVLAŠTENJA**I. U prvoj rubrici obrasca je mjesto za upis jedinstvenog upisnog broja
posjednika i matičnog identifikacijskog broja mjesta proizvodnje (FITO-MIB) iz
obrasca o osnovnim podacima o mjestu proizvodnje. Oba broja se dodjeljuju pri
upisu u FITO-Upisnik, zato pri upisu tu rubriku ostavite praznu.
1. Križićem označite za izdavanje kojih biljnih putovnica tražite ovlaštenje.
Moguće je navesti više odgovora.
Ako namjeravate prodavati bilje i biljne proizvode i u zaštićena područja država
članica Europske unije, stavite križić kod BPZP. Ako tražite ovlaštenje za
izdavanje biljnih putovnica kao uvoznik ili distributer bilja i biljnih
proizvoda za čije premješanje je potrebna biljna putovnica, označite križićem
zahtjev za izdavanje zamjenskih biljnih putovnica (ZBP).
2. S križićem označite da li zahtjev podnosite prvi puta (prvi zahtjev) ili
zahtjev dopunjujete (dopuna zahtjeva) ili podnosite zahtjev za ukidanje
ovlaštenja.
Biljne putovnice je potrebno izdati za bilje navedeno u Popisu V., dijelu A, iz
Priloga 5. Pravilnika o mjerama za sprječavanje unošenja i širenja organizama
štetnih za bilje, biljne proizvode i druge nadzirane predmete i mjerama
suzbijanja tih organizama (»Narodne novine« 74/06).
Nakon unošenja u Republiku Hrvatsku bilje ili biljni proizvodi sa Popisa V,
dijela A, mogu se premještati na teritoriju RH samo ako imaju biljnu putovnicu.
Ako se bilje ili biljni proizvodi premještaju u zaštićena područja moraju imati
biljnu putovnicu sa oznakom »BPZP«.
Ako tražite dozvolu za upis u FITO-Upisnik kao uvoznik ili distributer pošiljaka
bilja i biljnih proizvoda koje pri premještanju mora imati biljnu putovnicu i
koje se razdjeljuju ili se združuju i koje nije opremljeno za prodaju krajnjem
korisniku, za takve pošiljke izdaje se zamjenska biljna putovnica (ZBP).
II. Podaci o bilju, biljnim proizvodima i drugim nadziranim predmetima koje
proizvodite, prerađujete, otkupljujete, uvozite ili distribuirate i za koje je
potrebno izdati biljnu putovnicu. Križićem označite odgovarajuće kvadratiće.

**Obrazac 5: IZJAVA**Na prazno polje izjave upišite ime pravne osobe odnosno ime i prezime fizičke
osobe te križićem označite odgovarajući kvadratić.
1. Moguće je navesti više odgovora
2.a Moguće je navesti više odgovora
2.b Navedite samo jedan odgovor
2.c Moguće je navesti više odgovora
2.d Moguće je navesti više odgovora
3. Moguće je navesti više odgovora
4. Navedite samo jedan odgovor
Uz zahtjev je potrebno priložiti i zapisnik nadležnog inspektora o ispunjavanju
obveza obveznika upisanih u FITO-Upisnik, propisanih Zakonom o biljnom zdravstvu
i Pravilnikom o fitosanitarnom upisniku i biljnim putovnicama kao i odgovarajuće
primjerke biljnih putovnica (tip, oblik i sadržaj).
**Ispunjeni obrazac kopirajte i kopiju sačuvajte!
Original ispunjenog obrasca pošaljite na adresu:**
Ministarstvo poljoprivrede, šumarstva i vodnoga gospodarstva
Uprava poljoprivrede
Fitosanitarni sektor
Ulica grada Vukovara 78
10000 Zagreb

**Obrazac 6: PRIJAVA GODIŠNJE PROIZVODNJE**U poglavlju I. – Posjednik bilja mora navesti sve tražene podatke.
Poglavlje II. – Mjesto proizvodnje
Za svako mjesto proizvodnje potrebno je predati zasebni obrazac za godišnju
prijavu proizvodnje! Ispunite onoliko obrazaca koliko imate FITO-MIB brojeva (na
svakom obrascu moraju biti podaci o jednom mjestu proizvodnje odnosno o jednoj
jedinici proizvodnje).
Upišite MIBPG (matični identifikacijski broj poljoprivrednog gospodarstva) ako
ste upisani u Upisnik poljop poljoprivrednih gospodarstava.
Poglavlje II., tabl **Podaci o jedinicama proizvodnje na mjestu
proizvodnje:**
Naziv jedinice proizvodnje navedite pod određenim rednim brojem. Isti redni broj
kasnije upišite u tablicu B kod prijave vrste bilja.
Domaći naziv jedinice proizvodnje napišite kad je to moguće. Jedna jedinica
proizvodnje (njiva, nasad) može imati više katastarskih čestica. U tom slučaju,
pod istim rednim brojem jedinice proizvodnje u rubrici »broj katastarske
čestice« upišite sve katastarske čestice od kojih je sastavljena ta jedinica
proizvodnje. Brojeve katastarskih čestica odvojite zarezom. Ako se jedna
jedinica proizvodnje (zaokružena skupina katastarskih čestica) proteže na dvije
katastarske općine, bit će podijeljena na dvije odvojene jedinice proizvodnje, s
obzirom na katastarsku općinu.
Na jednoj katastarskoj čestici moguće je imati više proizvodnih jedinica. U tom
se slučaju svaka proizvodna jedinica vodi pod drugim rednim brojem, s tim da su
broj katastarske čestice i katastarske općine isti.
Naziv katastarske općine i brojeve katastarskih čestica upišite na temelju
ispisa iz katastra.
*Namjena* – odaberite iz popisa kratica:
– RU – rasadnik ukrasnog bilja
– RV – rasadnik voćnih sadnica
– RL – rasadnik loznih cjepova
– MU – matičnjak ukrasnog bilja
– VM – voćni matičnjak
– LM – lozni matičnjak
– SU – sjemenski usjev na otvorenom
– ZAPu – zaštićeni prostori za ukrasno bilje
– ZAPp – zaštićeni prostori za povrtno bilje
Povrđinu upiđite kako je navedeno (1ha=10000m˛, 1ar=100m˛). Kod jedinica
proizvodnje s viđe katastarskih čestica, povrđine zbrojite i upiđite ukupnu
povrđinu.
Poglavlje II., tablica **B – Podaci o vrstama bilja ili biljnog materijala i
tablica C – Ostalo bilje i biljni materijal**
Potrebno je upisati hrvatski ili latinski naziv.
*Redni broj jedinice proizvodnje* – navedite redni broj pod kojim je jedinica
proizvodnje navedena u tablici A kod prijave jedinice proizvodnje. Pod istim
rednim brojem navedite svu količinu bilja koje se proizvodi na toj proizvodnoj
jedinici.
*Naziv bilja ili biljnog proizvoda* – navedite hrvatski ili latinski naziv. Ako je
riječ o ukrasnom bilju obavezno upišite latinski naziv.
*Sorta/podloga ili skupina bilja*Kod voćnog i loznog sadnog materijala upišite sortu ili skupinu bilja.
Kod bilja koje je cijepljeno na podlogu, upišite sortu i podlogu, tako da su
odvojene kosom crtom (npr.: gloster/M9).
Za ukrasno i zeljasto bilje nije potrebno navoditi sorte.
*Vrsta sadnog materijala* – odaberite iz popisa kratica:
LC – lozni cijepovi (upišite samo ako ih kupujete drugdje ili uvozite)
LG – podanci, lukovice, gomolji
MPL – matično bilje za proizvodnju plemki
MPO – matično bilje za proizvodnju podloga
PO – podloge
PR – presadnice
SA – sadnice
SJ – sjeme
Tipovi biljnih putovnica – upišite vrstu biljnih putovnica koje se odnose na
prijavljenu proizvodnju:
BP- standardna biljna putovnica
BPZP- biljna putovnica za zaštićeno područje
CD – certifikat dobavljača, na temelju propisa iz područja stavljanja na tržište
sjemena i sadnog materijala.
*Prijavljena proizvodnja* – upišite količinu prijavljene proizvodnje u komadima,
kg ili u slučaju sjemenskih usjeva u m2.
**Ovisno o vrsti bilja ili biljnih proizvoda, original ispunjenog obrasca
pošaljite nadležnom inspektoru, Zavodu ili drugoj ovlaštenoj pravnoj osobi.
Za podrobnije informacije možete se javiti na adresu:**
Ministarstvo poljoprivrede, šumarstva i vodnoga gospodarstva
Uprava poljoprivrede
Fitosanitarni sektor
Ulica grada Vukovara 78
10000 Zagreb

PRILOG 3

OBRAZAC BILJNE PUTOVNICE KOJU IZDAJE FITOSANITARNA INSPEKCIJA

1. BILJNA PUTOVNICA RH                                         2. HR
3. Fitosanitarna inspekcija: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Upisni broj uvoznika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Država u kojoj je uvoznik upisan: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |
| --- | --- | --- | --- | --- | --- |
| Redni broj | 5. Broj  fitocertifikata | 6. Botanički naziv | 7. Količina | 8. ZP – oznaka  zašt. područja | 10. Zemlja podrijetla |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

9. ZBP
Fitosanitarni pregled je obavljen u cijelosti.

Pečat i potpis
Datum izdavanja: \_\_\_\_\_\_\_\_\_\_ fitosanitarnog inspektora: \_\_\_\_\_\_

Pravilnik, NN 54/2007-1741
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)